Kasahstani vapp
**Kasahstani vapp** on Kasahstani Vabariigi ametlik riigivapp. Vappi peetakse üheks iseseisva Kasahstani oluliseks tunnuseks, millesse on põimitud Kasahstani ajalugu ja kultuuri tähistavad sümbolid, ning see on üks kolmest sümbolist, mis on kaitstud Kasahstani põhiseaduses.

Kirjeldus
---------

Tulpar
Kasahstani riigivapp on ringi- ehk rattakujuline, mis sümboliseeris nomaadide jaoks elu ja igavikku. Vapp on kahes värvitoonis: lõunameresinine taust ja kuldsed objektid. Värvid sümboliseerivad taevast ja päikest, sinine värv on sama mis Kasahhi khaaniriigi ja Kasahhi NSV lippudel.

Vapp kujutab endast jurta ülemist avaust ehk šanõrakki. Šanõrakki toetavad kuldsed ülemise ringi toed ehk uõkid, mis jätavad mulje päikesekiirtest. Šanõrak hoiab jurtat koos ja on kasahhi kultuuri üks olulistest sümbolitest, mida on tõlgendatud nii päikeserattana, uksena taevajumala juurde, kasahhi rahva kodumaa sümbolina kui ka kasahhi kodu südamena.

Šanõrak
Šanõrakist paremal ja vasakul on müütiliste tiivuliste hobuste ehk tulparite kujutised. Tiivulised hobused on pärit kasahhi mütoloogiast ja vanimad arheoloogilised leiud pärinevad sakade ajast 4.–3. sajand eKr (samad olendid kaunistavad Jesiki kuldse sõdalase peakatet). Tulparid sai valitud ühendavaks sümboliks, kuna need olid kaasavad rahvustest hoolimata.

Vapi all on kuldsete tähtedega kirjas "Qazaqstan", mis tähendab kasahhi keeles Kasahstani. Ülemises osas on viieharuline täht. mis tähistab inimeste püüdlust tõe ja igaviku poole. Täht on mõeldud sümboliseerima avatust erinevatele rahvastele ja rahvusvahelisele koostööle.

Ajalugu
-------

Iseseisvumiseni 1991. aastal kasutasid Kasahstani võimud Kasahhi Nõukogude Sotsialistliku Vabariigi vappi. Iseseisvumise järel loodi töörühm, mille ülesandeks oli uue riikliku sümboolika kujundamine. Rühma koosseisu kuulusid mitmed Kasahstani Ülemnõukogu liikmed ja olulisemad ühiskonna- ning kultuuritegelased. Töörühm kuulutas välja konkursi, kuhu laekus 245 tööd ja 67 kirjalikku ettepanekut. Konkursi võitjad olid arhitektid Jandarbek Mälibekov ja Şota-Aman Valihanov. Võitjate poolt kujundatud vapp võeti kasutusele 1992. aasta juunis.

Kasahstani vapi kujutamiseks vajalikke nõuded vapi kujunduse, materjali, värvide, ja proportsioonide kohta täpsustati seadlusandluses 1996. 2008. ja 2014. aastal, kuid vapi sisuline kujundus jäi samaks. Seoses ladina tähestikule ülemineku reformiga asendati 2018. aasta novembris kirillitsas kirjutatud "Қазақстан" ladina tähestikus kirjutatud tekstiga "Qazaqstan".

* 1990. aastatel kasutuses olnud variant Kasahstani vapist1990. aastatel kasutuses olnud variant Kasahstani vapist
* 1992–2018 kasutuses olnud Kasahstani vapp.1992–2018 kasutuses olnud Kasahstani vapp.
* Ruumiline variant Kasahstani vapist. Kasutusel aastatel 2015–2018Ruumiline variant Kasahstani vapist. Kasutusel aastatel 2015–2018
* Ruumiline variant praegusest Kasahstani vapistRuumiline variant praegusest Kasahstani vapist

Vaata ka
--------

* Kasahstani lipp
* Kasahstani hümn

Viited
------

1. 1 2 3  "National symbols: National Emblem of Kazakhstan". *Kasahstani presidendi ametlik veebileht*. Vaadatud 26.10.2023.
2. 1 2 3 4  Aydıngün, Ayşegül (jaanuar 2008). "State Symbols and National Identity Construction in Kazakhstan". *The Past as Resource in the Turkic Speaking World*: 146–148. DOI:10.5771/9783956506888-139.
3. 1 2 3 4  "Герб Казахстана". *Геральдика.ру*. Vaadatud 26.10.2023.